google/wiki40b huggingface dataset:
Τζιλ Έβανς

Ιστορικό

Η Έβανς γεννήθηκε στο Ystrad Rhondda, Glamorgan. Σπούδασε στο Tonypandy Grammar School και φοίτησε στο Πολυτεχνείο της Ουαλίας, Trefforest (τώρα Πανεπιστήμιο της Νότιας Ουαλίας) από όπου έλαβε το Μάστερ Φιλοσοφίας.

Επαγγελματική σταδιοδρομία

Η Έβανς εργάστηκε ως βοηθός έρευνας στο πρώην Πολυτεχνείο της Ουαλίας. Αργότερα, εργάστηκε ως υπεύθυνη δημοσίων σχέσεων για την Εθνική Ομοσπονδία Γυναικείων Ινστιτούτων στην Ουαλία για έξι χρόνια. Μετά την πρώτη εκλογή σε δημόσιο αξίωμα, ανέλαβε καθήκοντα ως φορέας του σχεδίου της Ουαλίας για το ΠΑΙΔΙ - ένα δίκτυο υποστήριξης για την υπογονιμότητα.

Πολιτική σταδιοδρομία

Η Έβανς ήταν πολιτική ακτιβίστρια προτού εκλεγεί σε δημόσιο αξίωμα, και συμμετείχε στην εκστρατεία Greenham Common εκστρατεία. Το 1992 εξελέγη μέλος του δημοτικού συμβουλίου του Rhondda. To 1993 εξελέγη μέλος του κομητειακού συμβουλίου του  Mid-Glamorgan. Το χρονικό διάστημα 1995-1999 ήταν, στο Συμβούλιο Rhondda Cynon Taf. Παράλληλα με την θέση της ως σύμβουλος, ήταν και πρόεδρος του κόμματος Plaid Cymru από το 1994 έως το 1996.
Το 1999 η Έβανς εξελέγη μέλος του Ευρωπαϊκού Κοινοβούλιου, και αποτέλεσε την πρώτη Ευρωβουλευτίνα του Plaid Cymru. Επανεξελέγη στις επόμενες εκλογές των 2004, 2009 και 2014. Το 2006, μετά την εκλογή της έκανε εκστρατεία κατά του κλεισίματος του εργοστασίου Burberry στο Τρεορχι.
Στις Ουαλικές εθνικές εκλογές του 2007, η Έβανς ήταν υποψήφια για την εκλογική περιφέρεια της Rhondda και ήρθε δεύτερη με 6,660 ψήφους (30%).
Την 4 Νοεμβρίου 2011 της επιβλήθηκε πρόστιμο £575 επειδή αρνήθηκε να πληρώσει το τηλεοπτικό τέλος, διαμαρτυρούμενη για τις αλλαγές στην Ουαλόφωνο κανάλι S4C.
Το 2012, Έβανς επικρίθηκε για τις χαμηλές επιδόσεις της στις συζητήσεις του Ευρωπαϊκού Κοινοβούλιου, εκφέροντας λόγο μόνο τέσσερις φορές σε δύο χρόνια.
Ήταν πρόεδρος της Εκστρατείας για Παγκόσμιο Αφοπλισμό (CND) και Πρόεδρος του Plaid Cymru έως το 2013. 
Το 2016 η Ουαλική Εκλογική Μελέτη βρήκε ότι η Έβανς και δύο άλλοι Ουαλοί Ευρωβουλευτές από τα κόμματα Εργασίας και Συντηρητικών, είχαν λιγότερη ονομαστική αναγνώριση από μία επινοημένη ονομασία.
Επί του παρόντος, η Έβανς είναι εκπρόσωπος του Plaid Cymru για τα Ευρωπαϊκά και Διεθνή θέματα.
Χρίσοβον Αιτωλοακαρνανίας

Γεωγραφία - Ιστορία

Το Χρίσοβο είναι αμφιθεατρικά χτισμένο στους νότιους πρόποδες του όρους Μακριάς Ράχης. Απέχει 88 χλμ. από το Μεσολλόγγι, 39 χλμ. απο την Ναύπακτο και βρίσκεται στον επαρχιακό δρόμο που συνδέει τα χωριά Λιμνίτσα, Κοκκινοχώρι, και Ασπριά. Μαζί με το κοντινό χωριό Κοκκινοχώρι (απόσταση 2 χλμ.) και τη Λιμνίτσα αναφέρονται στη δημοτική παράδοση ως  "Λεβεντοχώρια". Την περίοδο της Τουρκοκρατίας, το όνομα Χρύσοβο εμφανίζεται σε οθωμανικά κατάστιχα του 1454 με την ονομασία Hirsova, σλαβικής προελεύσεως σύμφωνα με κάποιους μελετητές. Ο περιηγητής Φρανσουά Πουκεβίλ την αναφέρει, ως Χρύσοβο, στον κατάλογο των χωριών της περιοχής Κραβάρων να κατοικείται από 10 οικογένειες.

Αξιοθέατα

Το πιο σημαντικό αξιοθέατο είναι ο Ναός του Σωτήρος ή "Σωτήρω" για τους ντόπιους, σε απόσταση 4 χλμ., ο οποίος είναι ότι απέμεινε από το Μοναστήρι του Σωτήρος που κτίστηκε περίπου τον 13ο αιώνα από τους μοναχούς της Ιεράς Μονής Παναγίας της Βαρνάκοβας και ήταν μετόχι της. Μεγάλο ενδιαφέρον παρουσιάζουν το λιθόστρωτο δάπεδο, το λιθόκτιστο τέμπλο, η πέτρινη Αγία Τράπεζα και κυρίως οι αγιογραφίες και ο διάκοσμος των τοίχων του ναού. Ο καθηγητής Παύλος Λαζαρίδης (1975-1982) μελέτησε τις αγιογραφές του ναού στις αρχές της δεκαετίας του 60 και απέδειξε οτι η αγιογράφηση έγινε σε τέσσερις χρονικές περιόδους: το 1270, το 1400 - 1500, τον 16ο αι. και γύρω στο 1629. Αναφέρει μάλιστα ότι "Ο αρμονικός συνδυασμός μιας μεγάλης ποκιλίας χρωμάτικών διαβαθμίσεων, η σταθερότης, η ακρίβεια του σχεδίου και η σύνθεσις των σκηνών καθιστούν τη Σωτήρω ένα σημαντικό μνημείο στο οποίο αντιπροσωπεύεται η Βυζαντινή ζωγραφική πολλών αιώνων".΄Το μοναστήρι του Σωτήρος διαλύθηκε το 1834.
Δυτικός γορίλας

Ο δυτικός γορίλας (Gorilla gorilla) είναι το ένα από τα δύο είδη γορίλα που υπάρχουν στις μέρες μας. Δεν παρουσιάζει σημαντικές διάφορες εξωτερικά με τον ανατολικό γορίλα, εκτός από κάποιες διάφορες όσον αφορά το κρανίο και τα δόντια. Οι δυτικοί γορίλες ανήκουν στους ανθρωποειδείς πιθήκους, στην ίδια κατηγορία δηλαδή με τους ουρακοτάγκους και τους χιμπατζήδες.

Υποείδη

Ο δυτικός γορίλας διακρίνεται σε δύο υποείδη, (α) τον δυτικό ορεινό πεδινό γορίλα και (β) τον πεδινό δυτικό γορίλα.
Οι κύριες απειλές για αυτό το ζώο είναι η αποψίλωση των δασών και το κυνήγι για το κρέας και μέλη του σώματός τους, ενώ τα μικρά τους πωλούνται ως κατοικιδια.

Ως γνωστόν, τα ενήλικα αρσενικά λέγονται ασημόραχοι λόγω του ασημένιου τριχώματος που φέρουν στις ράχες τους.

Απειλές

Οι κύριες απειλές για αυτό το ζώο είναι η αποψίλωση των δασών και το κυνήγι για το κρέας και μέλη του σώματός τους, ενώ τα μικρά τους πωλούνται ως κατοικιδια,

Κοινωνικά Ζώα

Οι γορίλες είναι κοινωνικά ζώα και ζουν σε μεγάλες ομάδες στα τροπικά Δύση της κεντρικής Αφρικης. Την ομάδα την καθοδηγεί ένα κυρίαρχο αρσενικό, ενώ τα υπόλοιπα μέλη της είναι νεαρά αρσενικά και θηλυκά με τα μικρά τους.

Χαρακτήρας

Παρά το άγριο παρουσιαστικό τους, οι γορίλες είναι φυλή συχνά ζώα και δεν επιτίθενται εκτός εάν απειληθούν. Τα αρσενικά, όταν αισθανθούν τον κίνδυνο, κραυγάζουν, χτυπούν το στήθος τους και σπάνε κλαδιά. Αν και φυτοφάγο, ο γοριλας έχει δυνατό δάγκωμα.
Μπσαρί

Ιστορικά στοιχεία

Κατά την εποχή των Φοινίκων, το Μπσαρί ήταν γνωστό ως «Beit Chari», ενώ κατά τα χρόνια των Σταυροφοριών έφερε το όνομα «Buissera» και ήταν ένα από τα φέουδα της Κομητείας της Τρίπολης. Στο Μπσαρί υπάρχουν τρεις εκκλησίες, από τις οποίες η Εκκλησία του Αγίου Σάβα (Mar Saba) βρίσκεται στην κεντρική πλατεία της πόλης. Διασώζεται ακόμη μέχρι σήμερα το ταπεινό σπίτι που γεννήθηκε ο Χαλίλ Γκιμπράν, μπροστά στο μικρό προαύλιο του οποίου έχει στηθεί μια ορειχάλκινη προτομή του ποιητή.

Μουσείο Χαλίλ Γκιμπράν

Το Μπσαρί είναι η γενέτειρα πόλη του διάσημου Λιβανέζου ποιητή Γκιμπράν Χαλίλ Γκιμπράν (Gibran Khalil Gibran, 1883 – 1931), ο οποίος αναγκάστηκε να εγκαταλείψει το Λίβανο σε ηλικία δώδεκα ετών και να εγκατασταθεί στις Ηνωμένες Πολιτείες της Αμερικής, όπου και πέθανε το 1931 σε ηλικία 48 ετών. Το σώμα του μεταφέρθηκε στο Λίβανο στις 22 Αυγούστου 1931 και ενταφιάστηκε σε ένα σκαμμένο βράχο στο ερημητήριο του Αγίου Σαρκίς (Hermitage of Mar Sarkis), στην άκρη της πόλης.
Το Μουσείο Χαλίλ Γκιμπράν βρίσκεται σε ένα αναπαλαιωμένο μοναστήρι Καρμελιτών μοναχών στην άκρη της πόλης, όπου σε μια συνεχόμενη με αυτό αίθουσα είναι και ο τάφος του ποιητή. Ένα επίγραμμα στα αραβικά έξω από τον τάφο του ποιητή αναφέρει: «Είμαι ζωντανός όπως κι εσύ και βρίσκομαι δίπλα σου. Κλείσε τα μάτια σου, κοίτα γύρω σου και θα με δεις μπροστά σου».
Το μουσείο περιέχει πολλά πρωτότυπα χειρόγραφα του Χαλίλ Γκιμπράν, την προσωπική βιβλιοθήκη του και μια εντυπωσιακή συλλογή από εκατοντάδες ζωγραφικούς πίνακες και σχέδιά του, δεδομένου ότι ήταν έξοχος ζωγράφος και γλύπτης, που είχε μαθητεύσει κοντά στον Ογκίστ Ροντέν, κατά την παραμονή του στο Παρίσι το 1909. Μια αίθουσα του μουσείου έχει διαμορφωθεί στο υπνοδωμάτιο του ποιητή, όπου υπάρχουν τρεις τριμμένες κουβέρτες πάνω στο κρεβάτι του, ένας εσταυρωμένος και άλλα προσωπικά αντικείμενά του, που είχαν σταλεί από την Αμερική μετά τον θάνατό του.
Λαβή Χάιμλιχ

Η λαβή Χάιμλιχ είναι μία θεραπευτική τεχνική για την αποφυγή πνιγμού ατόμου λόγω απόφραξης του αναπνευστικού του σωλήνα από ξένο σώμα. Επινοήθηκε από τον Αμερικανό χειρουργό Χένρι Χάιμλιχ ο οποίος την παρουσίασε στην ιατρική κοινότητα το 1974  Βασίζεται στη χρήση του αέρα του θώρακα του ασθενή, με την πρόκληση βήχα, για την απομάκρυνση του αντικειμένου που προκαλεί την ασφυξία. Εφαρμόζεται με λαβή από την οπίσθια πλευρά του ασθενή, κατά την οποία ο θεραπευτής σταυρώνει τα χέρια του στην κοιλιά του πάσχοντα (ακριβώς πάνω από τον ομφαλό) και με μία απότομη κίνηση προς τα μέσα και άνω, επιτυγχάνει την αφαίρεση του ξένου σώματος. Η μέθοδος αυτή έχει υιοθετηθεί από τον Αμερικανικό Ερυθρό Σταυρό (ARC) και την Αμερικανική Καρδιολογική Εταιρεία (AHA).
Βερόνικα Λάριο

Πρώτα χρόνια και Καριέρα

Η Λάριο γεννήθηκε στη Μπολόνια, και ήταν ηθοποιός του θεάτρου υπό τον Ενρίκο Μαρία Σαλέρνο, με τον οποίο είχε και ερωτική σχέση. Εργάστηκε επίσης σε θεατρικά έργα με γνωστούς ηθοποιούς. Ο πιο  διάσημος ρόλος της είναι στο "Tenebrae" με σκηνοθέτη των ταινίων τρόμου Ντάριο Αρτζέντο.
Αποχώρησε από την ηθοποία μετά την γνωριμία της με τον Σίλβιο Μπερλουσκόνι.

Προσωπική ζωή

Η Λάριο και ο Μπερλουσκόνι θα παντρεύτουν στις 15 Δεκεμβρίου του 1990 και θα αποκτήσουν μαζί τρία παιδιά: τη Μπαρμπάρα (γενν. 1984), την Ελεόνορα (γενν. 1986) και  τον Λουίτζι (γενν. 1988). Στη  δεκαετία του 1980, πριν από τη γέννηση της πρώτης κόρης Μπαρμπάρα, η Λάριο έκανε έκτρωση, προκειμένου να μην γεννήσει ένα παιδί που είχε διαγνωστεί ότι επάσχε από μια  σημαντική ασθένεια.

Διαζύγιο

Στις 3 Μαΐου 2009 αναφέρθηκε ότι  επρόκειτο να καταθέσει αίτηση διαζυγίου, η οποία σύμφωνα  με την ιταλική νομοθεσία μπορεί να ξεκινήσει μόνο αφού ένα ζευγάρι έχει καταλήξει σε συμφωνία χωρισμού.
Στις 10 Μαΐου 2010 αποκαλύφθηκε ότι είχε επιτευχθεί διακανονισμός για το διαζύγιο, καθώς ο Μπερλουσκόνι δέχτηκε να πληρώνει διατροφή ύψους  3,6 εκατομμυρίων ευρώ ετησίως και επέτρεψε στην Λάριο να ζήσει στο πολυτελές σπίτι του στο Μιλάνο.
Τον Δεκέμβριο του 2012, δικαστήριο του Μιλάνου αποφάσισε ότι ο Σίλβιο Μπερλουσκόνι θα πληρώσει στην πρώην σύζυγό του τρία  εκατ. ευρώ το μήνα (36 εκατ. ετησίως). 
Στις 23 Ιουνίου 2015, το Δικαστήριο του Μιλάνου αποφάσισε ότι ο Μπερλουσκόνι θα πλήρωνε στην πρώην σύζυγό του 1,4 εκατ. Ευρώ το μήνα.
Τέλος στις 16 Νοεμβρίου του 2017, το Εφετείο του Μιλάνου αποφάσισε ότι ο Σίλβιο Μπερλουσκόνι δεν θα χρειαστεί να πληρώσει τα 1,4  εκατ. μηνιαίως  στην πρώην σύζυγό του, η οποία διεταχθεί  να επιστρέψει τα ποσά που έλαβε από το 2014: περίπου 60 εκατομμύρια ευρώ.
Μπράντφορντ Σίτι

Το γήπεδο

Έδρα της ομάδας είναι το γήπεδο Βάλει Παρέιντ, χωρητικότητας 25.136 θεατών.

Η τραγωδία του 1985

Το γήπεδο είναι συνδεδεμένο με ένα τραγικό δυστύχημα που στοίχισε την ζωή σε 56 οπαδούς της ομάδας. Το Σάββατο 11 Μαΐου 1985, η ποδοσφαιρική ομάδα της Μπράντφορντ Σίτι θα αντιμετώπιζε στο Βάλει Παρέιντ, την Λίνκολν Σίτι. Την συγκεκριμένη ημέρα θα γιορταζόταν η άνοδος της ομάδας από τη Τρίτη κατηγορία στη Δεύτερη – κάτι που είχε να συμβεί πριν τον Β’ Παγκόσμιο Πόλεμο (1937). Στο 40-ό λεπτό του αγώνα, ξέσπασε φωτια στο γήπεδο που στοιχίσε την ζωή σε 56 θεατές. Αναλυτικά, δείτε το άρθρο Φωτιά στο γήπεδο της Μπράντφορντ Σίτι
Κωνσταντίνος Μπέλλας

Βιογραφικά στοιχεία

Γεννήθηκε το 1913 και σπούδασε γεωπόνος. Ανέπτυξε κοινωνική δράση και ήταν πρόεδρος της Λέσχης Θεσσαλονίκης. Για πρώτη φορά εξελέγη βουλευτής Θεσσαλονίκης το 1946 με τον Συνδυασμό Εθνικής Πολιτικής Ενώσεως (Σοσιαλιστικό Δημοκρατικό Κόμμα) λαμβάνοντας 2.016 ψήφους.
Στις εκλογές του 1950 εξελέγη βουλευτής ξανά, με το Δημοκρατικό Σοσιαλιστικό Κόμμα και το 1951 με την ΕΠΕΚ. 
Πέθανε από καρκίνο στη Θεσσαλονίκη και κηδεύτηκε την επομένη από το ναό της Αγίας Σοφίας. Με τη σύζυγό του Άρτεμη είχαν μία κόρη και έναν γιο, ο οποίος σκοτώθηκε στη Γιουγκοσλαβία σε τροχαίο δυστύχημα λίγο πριν πεθάνει ο πρώην βουλευτής.
Σκάνδαλο στημένων αγώνων 2011

Το Σκάνδαλο Στημένων Αγώνων του 2011 είναι ποδοσφαιρικό σκάνδαλο που ήρθε στο φώς τον Ιούνιο του 2011 στην Ελλάδα.
Με τη συνδρομή της UEFA και της ΕΥΠ, οι δικαστικές αρχές εντόπισαν 68 υπόπτους, ανάμεσα στους οποίους ποδοσφαιρικούς παράγοντες, διαιτητές, παίκτες και αστυνομικούς υπαλλήλους, στους οποίους επιβλήθηκε απαγόρευση εξόδου από τη χώρα.
Στις απομαγνητοφωνημένες συνομιλίες περιλαμβάνονταν αδικήματα δωροδοκίας, εξαγοράς, νόθευσης ανταγωνισμού, καθώς και απειλής χρήσης βίας.
Ανάμεσα στα πρόσωπα που ενεπλάκησαν στην υπόθεση ήταν οι Αχιλλέας Μπέος (πρόεδρος του Ολυμπιακού Βόλου), Μάκης Ψωμιάδης (πρόεδρος της Καβάλας), Βαγγέλης Μαρινάκης (πρόεδρος του Ολυμπιακού Πειραιώς) που αθωώθηκε, καθώς και οι διεθνείς ποδοσφαιριστές Αβραάμ Παπαδόπουλος και Κώστας Μενδρινός. Λοιποί εμπλεκόμενοι για δωροδοκία και αλλοίωση αποτελέσματος αγώνα ήταν οι Θωμάς Μητρόπουλος, Ιωάννης Κομπότης (ιδιοκτήτης του Λεβαδειακού), Γιώργος Μποροβίλος (πρόεδρος του Αστέρα Τρίπολης), Δημήτρης Μπάκος (ιδιοκτήτης του Αστέρα Τρίπολης), Δημήτρης Ελευθεριάδης (πρόεδρος του Πιερικού), οι διαιτητές Γιάχος, Καλόπουλος, Τρύφωνας, Σπάθας και πολλοί άλλοι.

Ποινές

Στισ 28 Ιουλίου 2011 αποφασίστηκε από την Πειθαρχική Επιτροπή της Σούπερ Λιγκ, ο υποβιβασμός του Ολυμπιακού Βόλου και της Καβάλας στη Β' Εθνική. Μετά από έφεση των ομάδων, αποφασίστηκε η παραμονή τους στην πρώτη κατηγορία, αλλά με αφαίρεση βαθμών από την επόμενη χρονιά.
Στις 11 Αυγούστου 2011, η ΟΥΕΦΑ αποφάσισε τον αποκλεισμό του Ολυμπιακού Βόλου από το ΟΥΕΦΑ Γιουρόπα Λιγκ εξαιτίας της εμπλοκής του στο σκάνδαλο. Η έφεση της ομάδας απορρίφθηκε.
Στις 23 Αυγούστου, τελικώς, η Επιτροπή Επαγγελματικού Αθλητισμού (ΕΕΑ) ανακοίνωσε πως δεν χορηγεί πιστοποιητικό για την συμμετοχή τόσο του Ολυμπιακού Βόλου όσο και της ομάδας της Καβάλας στο πρωτάθλημα της Σούπερ Λιγκ και έτσι οι δύο ομάδες υποβιβάστηκαν στην ερασιτεχνική Δ' Κατηγορία. 
Τον Φεβρουάριο του 2012 οι ποδοσφαιρικοί εισαγγελείς Φάκος και Αντωνακάκος αντικαταστάθηκαν από τους Πετρόπουλο και Καρρά. Το Σεπτέμβριο του 2012, ο Ολυμπιακός Βόλου και η Καβάλα επέστρεψαν στη Β' Εθνική με απόφαση της ΕΠΟ.
Όσον αφορά μεμονωμένα άτομα, οι Αχιλλέας Μπέος και Μάκης Ψωμιάδης τιμωρήθηκαν με διά βίου αποκλεισμό από το χώρο του ποδοσφαίρου και ο Θωμάς Μητρόπουλος με ποινή φυλάκισης τριών ετών από τα ποινικά δικαστήρια. 
Η υπόθεση σε επίπεδο αθλητικής δικαιοσύνης δε σημείωσε κάποια ουσιαστική πρόοδο, ενώ σε ποινικό επίπεδο το 2015 παραπέμφθηκαν σε δίκη οι ποδοσφαιριστές Αβραάμ Παπαδόπουλος και Κώστας Μενδρινός, οι παράγοντες Αχιλλέας Μπέος, Γιώργος Τσακογιάννης, Ιωάννης Κομπότης, Γιώργος Μποροβήλος (πρόεδρος του Αστέρα Τρίπολης), Δημήτρης Μπάκος (ιδιοκτήτης του Αστέρα Τρίπολης), Μιχάλης Κουντούρης (πρόεδρος του ερασιτέχνη Ολυμπιακού) και πολλοί άλλοι. Τελικά  μόνο ο Γιώργος Τσακογιάννης καταδικάστηκε για διεξαγωγή παράνομου στοιχήματος κατ' εξακολούθηση και για συμμετοχή σε παράνομο στοίχημα.
Διακοίνωση

Γενικά ο όρος διακοίνωση χαρακτηρίζει την οποιαδήποτε προφορική ή γραπτή γνωστοποίηση ή κοινοποίηση.
Στις διεθνείς όμως διπλωματικές σχέσεις με τον όρο διακοίνωση (διεθνής όρος: note ή nota) χαρακτηρίζεται κυρίως το έγγραφο που ανταλλάσσεται μεταξύ του Υπουργείου Εξωτερικών μίας Χώρας και των "εν τη Χώρα" διπλωματικών αντιπροσώπων (π.χ. Πρεσβευτών κ.λπ.) άλλων Χωρών.

Σημείωση

Διακοίνωση που περιλαμβάνει χρονική προθεσμία απάντησης χαρακτηρίζεται περισσότερο ως τελεσίγραφο. Σπουδαία τέτοια διακοίνωση ήταν και η λεγόμενη Διακοίνωση των Τεσσάρων Χριστιανικών Κρατών με την εκπνοή της οποίας και κηρύχθηκε επίσημα ο Α' Βαλκανικός Πόλεμος. Παράδειγμα ρηματικής διακοίνωσης ήταν εκείνη της Υψηλής Πύλης προς την Ελλάδα με την οποία και κηρύχθηκε μονομερώς ο "Ελληνοτουρκικός πόλεμος του 1897".
Σημειώνεται ότι η Διακοίνωση με χαρακτήρα διαμαρτυρίας, ή αίτησης αποδοχής κάποιου όρου ή διακρατικής θέσης τακτικά φέρεται με τη γενικότερη ονομασία διάβημα.

Κριτική

Το σύνολο της θεματολογίας που συσχετίζεται με τη σύνταξη, την αποστολή και τελικά την ανταλλαγή διακοινώσεων , είτε ρηματικών , είτε υπογεγραμμένων, μεταξύ των δρώντων του διεθνούς συστήματος και των εσωτερικών τους θεσμών, εξουσιών και υπηρεσιών, θυμίζει ένα οικουμενικό, τυπολογικό, φιλοφρονητικό, κοινωνικό δίκτυο. Η διαφορά έγκειται στο ότι έχει μορφή που λαμβάνει μία επίσημη χροιά / ιδιότητα. Τα έγγραφα αυτά, ως συνοδευτικά προσκλητηρίων, συγχαρητηρίων ή ευχαριστηρίων επιστολών, όπως επίσης και οι υπογεγραμμένες και ρηματικές διακοινώσεις, όταν πραγματοποιούνται στο πλαίσιο που περιγράφηκε προηγουμένως της "Κοινωνικής δικτύωσης", καταντούν απλά να υπηρετούν μία άνευ ουσίας, σκοπού και πολιτικής επιδίωξης τυπολογία και γραφειοκρατία διεθνούς διάστασης.
Αντιθέτως, όταν τα προαναφερθέντα διακοινώνονται βάσει στρατηγικού σχεδίου ή τακτικών, όπως π.χ. τα Ανακοινωθέντα και διαγγέλματα του 1940, υλοποίησης της εξωτερικής πολιτικής ενός κράτους, τα έγγραφα αυτά τροχιοδρομούν την μετουσίωση των λόγων επίκλησης σε έργα πρακτικής διεθνών σχέσεων.
Κωνσταντίνος Πετιμεζάς

Βιογραφία

Γεννήθηκε στα Σουδενά Καλαβρύτων και ήταν γιος του Αντωνίου Πετιμεζά, γενάρχη της ιστορικής οικογένειας των Πετιμεζάδων. Κατέφυγε μετά την δολοφονία του αδελφού Αθανασίου του το 1804 στη Ζάκυνθο και κατατάχθηκε στο ρωσικό πολεμικό ναυτικό ως αξιωματικός. Μυήθηκε στη Φιλική Εταιρεία και έλαβε μέρος στις μάχες της Τρίπολης, του Λεβιδίου, του Ναυπλίου, των Πατρών κ.α. Επίσης πήρε μέρος στην εθνοσυνέλευση του Άστρους. Στον εμφύλιο συντάχθηκε με τον Κολοκοτρώνη.
Απεβίωσε το 1824.
Γεώργιος Μπακαλάκης

Βιογραφία

Γεννήθηκε στην Χηλή της Κωνσταντινούπολης το 1908. Εργάστηκε ως επιμελητής και ως Έφορος αρχαιοτήτων και στη συνέχεια ως καθηγητής αρχαιολογίας του Αριστοτελείου Πανεπιστημίου Θεσσαλονίκης. Γνωστός κυρίως για το ανασκαφικό έργο του στη Θράκη, το Δίον και τη Βεργίνα. Συγγραφέας μυθιστορήματος με τίτλο "Το τσιφλίκι του Μιχαλάκη". Απεβίωσε στις 26 Απριλίου του 1991 στη Θεσσαλονίκη. Ήταν παντρεμένος με την φιλόλογο Ευδοκία Εμπέογλου και πατέρας μιας κόρης.

Σπουδές

Σπούδασε στην Φιλοσοφική Σχολή του Πανεπιστημίου Αθηνών, του οποίου ανακηρύχθηκε διδάκτωρ (τίτλος διδ. διατριβής: Ελληνικά αμφίγλυφα). Μετεκπαιδεύτηκε στα Πανεπιστήμια της Βιέννης, του Μονάχου και John Hopkins της Νέας Υόρκης.

Αρχαιολογικό έργο

Από το 1931 υπηρέτησε ως επιμελητής και στη συνέχεια ως Έφορος Αρχαιοτήτων σε διάφορες περιοχές της Βόρειας Ελλάδας. Θεωρείται πρωτοπόρος στην αρχαιολογική έρευνα της Θράκης με πολυάριθμες ανασκαφικές έρευνες σε όλη την έκτασή της και κυρίως στην περιοχή της αρχαίας Στρύμης. Είναι ιδρυτής του Αρχαιολογικού Μουσείου Καβάλας.
Από το 1945 δίδαξε κλασική αρχαιολογία στο Αριστοτέλειο Πανεπιστήμιο Θεσσαλονίκης, αρχικά ως υφηγητής και στη συνέχεια ως έκτακτος και τακτικός καθηγητής. Από τη θέση αυτή συνταξιοδοτήθηκε το 1971. Εκ μέρους του Αριστοτελείου Πανεπιστημίου ήταν διευθυντής της Πανεπιστημιακής Ανασκαφής του Δίου και συνδιευθυντής της Πανεπιστημιακής Ανασκαφής της Βεργίνας, μαζί με τον Μανώλη Ανδρόνικο, όπου πραγματοποίησε εκτεταμένη ανασκαφική έρευνα στο ανάκτορο. Εκ μέρους του ΑΠΘ επί σειρά ετών ανάσκαψε στους Γόλγους της Κύπρου και δημοσίευσε τα αποτελέσματα της ανασκαφής αυτής σε μονογραφία.
Ήταν μέλος της Εν Αθήναις Αρχαιολογικής Εταιρείας, του Γερμανικού Αρχαιολογικού Ινστιτούτου και του Αυστριακού Αρχαιολογικού Ινστιτούτου. Πήρε μέρος σε διεθνή αρχαιολογικά συνέδρια και εξέδωσε μελέτες σε αυτοτελή βιβλία ή σε επιστημονικά αρχαιολογικά περιοδικά.
Κάρολος Εδουάρδος της Σαξονίας-Κόμπουρκ & Γκότα

Βιογραφία

Ήταν ο μόνος γιος του Λεοπόλδου δούκα του Όλμπανυ και της Έλενας, κόρης του Γεωργίου-Βίκτωρος πρίγκιπα του Βάλντεκ & Πύρμοντ.
Το 1954 απεβίωσε στο Κόμπουρκ της Σαξονίας, σε ηλικία 70 ετών. Τον διαδέχθηκε ο τρίτος γιος του Φρειδερίκος-Ιωσίας.
Σεργκέι Πούσκεπαλις

Βραβεύσεις

Βραβείο Νίκα - Αποκάλυψη της χρονιάς (2008) Βραβείο Ασημένια Αρκούδα - Καλύτερος ηθοποιός (2010)
Σπυρίδων Ράγκος

Βιογραφικά στοιχεία

Καταγόταν από οικογένεια αγωνιστών και πολιτικών της Ακαρνανίας αλλά εγκαταστάθηκε το 1892 κι έζησε στην Πάτρα ως τον θάνατο του. Πατέρας του ήταν ο Ιωάννης Ράγκος οπλαρχηγός του Επανάστασης του 1821 και πολιτικός, αδελφός του ο Δημήτριος, γιος του ο Ιωάννης κι εγγονός του ο Σπυρίδων Ι. Ράγκος.
Είχε εκλεγεί βουλευτής Αιτωλοακαρνανίας από το 1911 έως το 1926.
Σεξουαλικός προσανατολισμός

Ο σεξουαλικός προσανατολισμός περιγράφει ένα μακροχρόνιο μοτίβο έλξης - συναισθηματικής, ρομαντικής, σεξουαλικής ή συνδυασμό αυτών - για το αντίθετο φύλο, το ίδιο φύλο, και τα δύο ή κανένα. Τα είδη αυτά έλξης συνήθως συνοψίζονται με τους όρους ετεροφυλοφιλία, ομοφυλοφιλία, αμφιφυλοφιλία και ασεξουαλικότητα. Σύμφωνα με τον Αμερικανικό Σύνδεσμο Ψυχολογίας, ο σεξουαλικός προσανατολισμός επίσης αναφέρεται στην αντίληψη από το άτομο της «προσωπικής και κοινωνικής ταυτότητας που βασίζεται σε αυτά τα είδη έλξης, στις συμπεριφορές που τα εκφράζουν και στη συμμετοχή του ατόμου σε μία κοινότητα με άλλα άτομα που τα μοιράζονται».
Ο όρος «σεξουαλική προτίμηση» επικαλύπτεται σε μεγάλο βαθμό με το σεξουαλικό προσανατολισμό, αλλά διαφοροποιείται κατά την επιστημονική έρευνα της ψυχολογίας. Ένα πρόσωπο που αυτοπροσδιορίζεται ως αμφιφυλόφιλο, για παράδειγμα, ίσως σεξουαλικά προτιμά το ένα φύλο από το άλλο. Η «σεξουαλική προτίμηση» ίσως επίσης υπονοεί ένα βαθμό εκούσιας επιλογής. Αυτό αμφισβητείται υπό το πρίσμα της σεξουαλικής διαμόρφωσης, καθώς η τρέχουσα συμφωνία ανάμεσα στην επιστημονική κοινότητα είναι πως ο σεξουαλικός προσανατολισμός δεν αποτελεί επιλογή. 
Οι επιστήμονες δεν έχουν καταλήξει σε κάποιον απλό και μοναδικό παράγοντα βάσει του οποίου προκύπτει ο σεξουαλικός προσανατολισμός του ατόμου, ωστόσο η έρευνα καταδεικνύει πως πηγάζει από συνδυασμό γενετικών, ορμονικών και περιβαλλοντικών παραγόντων, με τους βιολογικούς να συμπεριλαμβάνουν μια περίπλοκη αλληλεπίδραση των γενετικών παραγόντων και του πρώιμου περιβάλλοντος της μήτρας. Έρευνες δεκαετιών έχουν αποδείξει πως ο σεξουαλικός προσανατολισμός κυμαίνεται σε οποιοδήποτε σημείο ενός συνεχούς διαστήματος από την αποκλειστική έλξη για άτομα του άλλου φύλου μέχρι την αποκλειστική έλξη για άτομα του ίδιου φύλου. Συνήθως μελετάται υπό το οπτικό πρίσμα της ετεροφυλοφιλίας, της ομοφυλοφιλίας και της αμφιφυλοφιλίας, αν και η ασεξουαλικότητα τείνει όλο και περισσότερο να αναγνωριστεί ως τέταρτη κατηγορία. Οι κατηγορίες αυτές είναι πτυχές της περισσότερο διαφοροποιούμενης φύσης της σεξουαλικής ταυτότητας.
Σπιλιμπέργκο

Ιστορία

Η περιοχή του Σπιλιμπέργκο αναφέρεται ήδη από τα ρωμαϊκά χρόνια, όπως μαρτυρούν αρχαιολογικές ανασκαφές, ενώ το αρχαιότερο έγγραφο που αναφέρει το όνομα Σπιλιμπέργκο (Castrum de Spengenberg), ανάγεται στο 1120. Κατά τον Μεσαίωνα η πόλη αναπτύχθηκε γύρω από το κάστρο της, του οποίου σώζονται ερείπια. 
Το 1797 το Σπιλιμπέργκο περνά στην κυριαρχία της Αυστρίας ενώ ενσωματώνεται στο Βασίλειο της Ιταλίας στα 1866.

Πολιτισμός

Είναι γνωστή η Σχολή Μωσαϊκών του Φρίουλι, που ορίζει το Σπιλιμπέργκο ως την «πόλη των μωσαϊκών».
Στο Σπιλιμπέργκο διοργανώνονται οι εκδηλώσεις Φόλκεστ (Folkest), που περιλαμβάνουν την παρουσίαση διεθνούς λαϊκής μουσικής.